2 Dikgoši 12 | Beibele Inthaneteng | Phetolelo ya Lefase le Lefsa
2 Dikgoši 12:1-21
12 Jehoashe+ e bile kgoši ka ngwaga wa bošupa wa pušo ya Jehu,+ gomme o bušitše Jerusalema ka nywaga e masomenne. Leina la mmagwe e be e le Sibia wa go tšwa Beresheba.
2 Jehoashe o ile a dira tše di lokilego mahlong a Jehofa mehleng ka moka ya ge a sa phela ge moperisita Jehoyada a be a mo ruta.+
3 Mafelo a phagamego ona ga se a ka a fela.+ Setšhaba se be se sa dutše se dira dihlabelo le go thuntšha muši wa dihlabelo mafelong a phagamego.
4 Jehoashe a bolela le baperisita+ a re: “Tšhelete ka moka ya dibego tše kgethwa+ yeo e tlišwago ntlong ya Jehofa,+ e lego tšhelete yeo yo mongwe le yo mongwe a swanetšego go e ntšha,+ tšhelete yeo e tšwago go bao ba dirilego dikeno,+ le tšhelete ka moka yeo yo mongwe le yo mongwe a e ntšhago go tšwa pelong gore a e tliše ntlong ya Jehofa,+
5 anke baperisita ba e tšee, yo mongwe le yo mongwe a e tšee go yo a tlwaelanego le yena;+ anke bona ba lokiše menga ya ntlong yeo kae le kae moo e lego gona.”+
6 Ka ngwaga wa masomepedi-tharo wa pušo ya Kgoši Jehoashe, baperisita ba be ba se ba tšwa ba lokiša menga ya ntlo.+
7 Ka gona Kgoši Jehoashe a bitša moperisita Jehoyada+ le baperisita ba bangwe gomme a re go bona: “Go re’ng le sa lokiše menga ya ntlo? Ka gona le se sa hlwa le tšea tšhelete e nngwe go bao le tlwaelanego le bona, eupša le nee bao ba lokišago menga ya ntlo tšhelete yeo e šetšego e ntšhitšwe.”+
8 Ka gona baperisita ba dumelelana gore ba se sa hlwa ba tšea tšhelete setšhabeng le go se sa lokiša menga ya ntlo.
9 Moperisita Jehoyada a tšea lepokisi+ la tšhelete a phula lešoba sekhurumelong sa lona gomme a le bea kgauswi le aletare ka go le letona la ge motho a tsena ka ntlong ya Jehofa, ke moka gona moo baperisita bao e lego baletamejako+ ba tsenya tšhelete+ ka moka yeo e bego e tlišwa ka ntlong ya Jehofa.
10 E be e re gateetee ge ba bona gore go na le tšhelete e ntši ka lepokising leo, mongwaledi+ wa kgoši le moperisita yo mogolo ba be ba rotoga, ba le tlema gomme ba bale tšhelete yeo e hweditšwego ntlong ya Jehofa.+
11 Tšhelete yeo ba e badilego ba e nea bašomi+ bao ba bego ba beilwe gore ba šome ntlong ya Jehofa. Bona ba lefa bašomi bao ba bego ba šoma ka kota, baagi bao ba bego ba šoma ntlong ya Jehofa,
12 le baagi gotee le babetli ba maswika;+ ba reka le dikota le maswika a go betlwa bakeng sa go lokiša menga ya ntlong ya Jehofa le tšohle tšeo di bego di nyakega ntlong yeo gore e lokišwe.
13 Ke feela gore ntlo ya Jehofa ga se ya ka ya direlwa dibjana tša silifera, ditimamabone,+ meruswi,+ diphalafala,+ mehuta le ge e le efe ya dilo tša gauta le dilo tša silifera ka tšhelete yeo e bego e tlišwa ka ntlong ya Jehofa;+
14 ka gobane tšhelete yeo e be e newa bašomi gomme ba lokiša ntlo ya Jehofa ka yona.+
15 Ba be ba sa nyakišiše+ ka ga tšhelete yeo go banna bao ba bego ba ba nea yona gore ba yo e nea bašomi,+ ka gobane ba be ba dira modiro wa bona ka potego.+
16 Ge e le tšhelete ya dibego tša molato+ le tšhelete ya dibego tša sebe, yona e be e sa neelwe go lokiša ntlo ya Jehofa. Ka gona ya ba ya baperisita.+
17 Ke moka Hasaele+ kgoši ya Siria o ile a rotoga a yo lwa le Gathe+ gomme a e thopa, ka morago ga moo Hasaele a ikemišetša*+ gore a rotoge a yo lwa le Jerusalema.+
18 Ge Jehoashe kgoši ya Juda a bona seo a tšea dilo tšohle tše kgethwa+ tšeo di bego di kgethagaditšwe ke borakgolokhukhu ba gagwe e lego Jehoshafate, Jehorama le Ahasia, tšona dikgoši tša Juda, a tšea le dibego tša gagwe tše kgethwa le gauta ka moka yeo e hweditšwego matlotlong a ntlong ya Jehofa le a ntlong ya kgoši a di romela+ go Hasaele kgoši ya Siria. Ka gona Hasaele a se sa hlasela Jerusalema.
19 Ge e le ditaba ka moka tša Jehoashe le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?
20 Eupša bahlanka+ ba Jehoashe ba ema ba mo logela maanomabe+ gomme ba mmolaela ntlong+ ya Mmotong,*+ tseleng yeo e theogelago Sila.
21 O bolailwe ke bahlanka ba gagwe e lego Josakara morwa wa Shimeathe le Jehosabadi+ morwa wa Shomere, a hwa. Ba mmoloka le borakgolokhukhu ba gagwe Motseng wa Dafida; ke moka Amatsia+ morwa wa gagwe a buša legatong la gagwe.
^ Phetolelo ya lentšu ka lentšu e re, “a tsepamiša sefahlego.”
2 Dikgoši 12
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D12%26wtlocale%3DSE%26srcid=share⊂ject=Bala Beibele Inthaneteng